钦定古今图书集成/明伦汇编/官常典/第786卷 > 谢德权
## 钦定古今图书集成/明伦汇编/官常典/第786卷 > 谢德权

按《宋史》本传：“德权，字士衡，福州人。父文节，初仕王氏，
为候官令。后入南唐，为忠烈都虞候、饶州团练使，以
骁勇闻。周世宗南征，文节独擐甲渡大江，潜觇敌垒，
吴人号为铁龙。后守鄂州，拒宋师，战没。德权初以父
死事，李煜署庄宅副使。归宋，诣登闻检院自荐，补殿
前承旨，迁殿直、陕西巡检，以劳就改右侍禁。咸阳浮”
桥坏，转运使宋大初命德权规画，乃筑土实岸，聚石
为仓，用河中铁牛之制，缆以竹索，繇是无患。咸平二
年，宜州溪蛮叛，命陈尧叟往经度之。德权预其行，以
单骑入蛮境，谕以朝旨，众咸听命。尧叟以闻，加阁门
祇候、广、韶、英、雄、连、贺六州都巡检使。代归，提点京城
仓草场。先是，廥积多患地下湿，德权累甓为台以藉
之，遂无败腐。京城衢巷狭隘，命德权广之，既受诏，则
先撤贵要邸舍，群议纷然。有诏止之，德权面请曰：“臣已受命，不可中止。今沮事者皆权豪辈，吝屋室僦资
耳，非有他也。”上从之。因条上衢巷广袤及禁鼓昏晓
之制。会有凶人刘晔、僧澄雅讼执政与许州民阴构
西夏为叛者，诏温仲舒、谢泌鞫问，令德权监之。既而
按验无状，翌日对便殿，具奏其妄。泌独曰：“追摄大臣，
狱状乃具。”德权曰：“泌欲陷大臣耶？若使大臣无罪受
辱，则人君何以使臣？臣下何以事君？”仲舒曰：“德权所
奏甚善。”上乃可之。六年，命城新乐县，迁供奉官，又命
浚北平砦濠，葺蒲阴城。一日，遽乘传诣阙求对，且言：
边民“多挈宅入城居止。前岁契丹入塞，傅潜闭垒自
固，康保裔被擒，王师未有胜捷。臣以为今岁契丹必
寇内地，令边兵聚屯一处，尢非便利。愿速分戍镇、定、
高阳三路。天雄城垒阔远，请急诏蹙之，仍葺澶州城
北，治德清军城壍，以为豫备。臣实虑蒲阴工作未讫，
寇必暴至。”上慰遣之。既而契丹果围蒲阴，及闻有诏
修河北行宫，德权又驿奏请车驾毋渡河。及至澶州，
德权单马间道赴行在。未几，迁内殿崇班、提辖三司
衙司，德权为设条制，均其差使。有大将隶内侍主藏，
内侍为奏留，规免烦重之役。德权携奏白上，极言侥
幸，上称其有守。又命提总京城四排岸，领护汴河，兼
督辇运。前是，岁役浚河夫三十万，而主者因循，堤防
不固，但挑沙拥岸阯，或河流泛滥，即中流复填淤矣。
德权须以沙尽至土为垠，弃沙堤外，遣三班使者分
地以主其役。又为大锥以试筑堤之虚实，或引锥可
入者即坐。所辖官吏多被谴免者，植树数十万以固
岸。建议废京师铸钱监，徙西窑务于河阴，大省劳费。
改崇仪副使，兼领东、西八作司。先时，每营造患工少，
至终岁不成。德权按其役，皆克日而就。大中祥符元
年，议东封，命与刘承珪、戚纶同计度发运。迁供备库
使，预修玉清昭应宫。时累徙民舍以广宫地，刘承珪
议掘地及丈加筑以壮基址，德权患其劳役过甚，日
与忿争，不能夺，遂求罢。复领京城仓草场，导金水河，
自皇城西环太庙，凡十馀里。三年，出知泗州，占谢日，
自陈：“臣久领京务，颇虑中外观听，谓臣负谴外迁，愿
稍进其秩。”诏改西染院使遣之。至任逾月卒，年五十
八。以其子平为定远主簿，给奉终丧。德权清苦干事，
好兴功利，多所经画，见官吏徇私者，必面斥之，所至
整肃。然喜采察纤微，以闻于上，《朝论》恶之。